Samstarf menntastofnana með aðstoð tölvunets Þingsályktunartillaga - þingskjal nr. 740

1991–92. – 1061 ár frá stofnun Alþingis.

115. löggjafarþing. – 482 . mál.

740. Tillaga til þingsályktunar um samstarf menntastofnana með aðstoð tölvunets.

Flm.: Valgerður Sverrisdóttir, Jóhann Ársælsson, Ingibjörg Sólrún Gísladóttir

,

Tómas Ingi Olrich, Össur Skarphéðinsson.

Alþingi ályktar að fela ríkisstjórninni að kanna hvernig stjórnvöld geta styrkt þau tölvusamskipti sem þróast hafa á undanförnum árum á milli menntastofnana hér á landi og á milli skóla hér og erlendis. Það skal sérstaklega haft í huga að sú reynsla og þekking, sem þegar hefur skapast, komi að sem bestum notum fyrir íslenskt menntakerfi.

Greinargerð.

Hér á landi hefur á síðustu árum þróast samstarf á milli menntastofnana með aðstoð tölvunets. Nú er svo komið að þó nokkuð á annað hundrað stofnanir taka þátt og er móðurtölvan til húsa á Kópaskeri í Norður-Þingeyjarsýslu. Þær stofnanir, sem hér um ræðir, eru grunnskólar, framhaldsskólar, fræðsluskrifstofur, Námsgagnastofnun, Kennaraháskólinn o.fl. og er meðalfjöldi uppkalla á dag á milli 120 og 190. Gera má ráð fyrir að um 300 einstaklingar séu virkir notendur.

Nú er svo komið að ein vél (móðurtölva) nær ekki að sinna því að þjóna þessum samskiptum og mætti hugsa sér að þær yrðu þrjár í næsta áfanga og dreifðust um landið og ef til vill fleiri síðar. Þannig yrði byggt upp íslenskt menntanet.

Mjög mikilvægt er að sama verð gildi fyrir þessa þjónustu hvar svo sem sú menntastofnun er á landinu sem nýtir sér hana. En eins og málum er háttað í dag getur hér verið um umtalsverðan kostnað að ræða þegar stofnanir þurfa að leita til móðurtölvu utan eigin gjaldskrársvæðis.

Sú móðurtölva, sem er á Kópaskeri, er hluti af alþjóðlegu neti háskóla- og fræðistofnana (Internet) og getur skipst á gögnum við allar aðrar vélar í netinu.

Nemendur Melaskólans í Reykjavík hafa undanfarin ár tekið þátt í tölvusamskiptum við nemendur í Bandaríkjunum. Það verkefni kallast Kid's Network og byggir á umhverfisrannsóknum í raunvísindagreinum og gerir nemendum kleift með víðtæku tölvuneti að bera niðurstöður rannsókna saman við niðurstöður nemenda í öðrum heimshlutum. Þetta víkkar sjóndeildarhring barnanna og opnar augu þeirra fyrir umheiminum. Víða erlendis eru menn að fikra sig áfram við að nýta þessa nýju tækni innan menntakerfisins. Í dreifðum byggðum Noregs hafa fámennir skólar tekið upp samstarf sem þykir hafa reynst mjög vel.

Það er augljóst að nú er komið að því að taka ákvarðanir um það hvernig við Íslendingar viljum efla menntanet okkar með aðstoð tölva. Mikil þekking liggur fyrir í landinu hjá ýmsu skólafólki sem mikilvægt er að nýtist í frekari skipulagningu og framkvæmdum.

Það má hugsa sér að tölvusamskipti sem þessi geti nýst á ýmsan hátt. Má þar nefna aukið samstarf kennara, ekki síst í fámennum skólum, endurmenntun kennara, réttindanám kennara, kennslu í öldungadeildum auk samskipta nemenda sem geta verið á sviði raungreina, tungumálakennslu o.fl.

Ekki er ólíklegt að í einhverjum tilfellum sé hægt að komast af með minna fjármagn í verkefni með tölvusamskiptum en með öðrum samskiptum og má t.d. hugsa sér sparnað í ferðakostnaði í því sambandi.